Motive

"**Motive**" (בעברית: "**מֵנִיעַ**") הוא שיר של הזמרת אריאנה גרנדה עם הראפרית דוג'ה קאט שיצא לאור ב-30 באוקטובר 2020 כרצועה השלישית מתוך אלבום האולפן השישי של גרנדה, *[[Positions]]*.

השיר זכה להצלחה מסחרית, הגיע למקום ה-16 במצעד הסינגלים הבריטי, למקום התשיעי במצעד רולינג סטון טופ 100 בארצות הברית וקיבל תואר פלטינה מטעם איגוד תעשיית ההקלטות האמריקאי בגין מכירת למעלה ממיליון יחידות. מבחינה אמנותית, השיר בלט וזכה לשבחים בזכות המקצב הקצבי שלו ששילב השפעות של דיסקו, פאנק ואלקטרו-האוס.

## רקע
השיר נוצר והוקלט כחלק מאלבום האולפן השישי של אריאנה גרנדה, *[[Positions]]*. זה בקריירה של גרנדה הגיע לאחר ההצלחה המסחרית והעומס הרגשי של שני אלבומיה הקודמים, *[[Sweetener (אלבום)|Sweetener]]* (2018) ו-*[[Thank U, Next]]* (2019), שליוו תקופה של טראומות אישיות וציבוריות בחייה. כתיבת והפקת האלבום והשיר התרחשו בין היתר על רקע מגפת הקורונה והבידוד שבא בעקבותיה, והתאפיינו בגישה רגועה ובוגרת יותר המשקפת תהליך של החלמה.

על פי התבטאויותיה של גרנדה, העבודה המשותפת על השיר החלה לקראת סוף שנת 2019. המפיק המוזיקלי של השיר הוא מורדה ביטס. תהליך היצירה החל כאשר גרנדה, שהכירה את מורדה ביטס דרך ונדי גולדשטיין, ביקשה ממנו לנסות וליצור עבורה משהו שונה וחדש. כדי להכווין אותו, היא שלחה לו רשימת השמעה של "מוזיקת דיוות" שהשיר הבולט בה היה "Vogue" של מדונה, במטרה ליצור שיר שאנשים יוכלו לרקוד לצליליו. בהשראת הרשימה, מורדה ביטס יצר ושלח לה מקצב שנקרא "Vogue", שעליו התבסס השיר. לאחר מכן, גרנדה פנתה לראפרית דוג'ה קאט כדי לצרף אותה לשיר. גרנדה שלחה אליה את הסקיצה בזמן שדוג'ה קאט הייתה במקלחת. הראפרית התקשרה לגרנדה היישר מהמקלחת בהתלהבות והצהירה שהיא אוהבת את השיר. עד הבוקר שלמחרת, דוג'ה קאט כבר סיימה לכתוב את הבית שלה במלואו. גרנדה סיפרה שדוג'ה קאט התקשרה אליה וסיפרה שרקדה טוורקינג כל כך חזק לצלילי השיר עד שהפאה שלה עפה ממקומה. דוג'ה קאט שאלה כמה שורות היא יכולה לקחת בשיר, וגרנדה העניקה לה חופש אמנותי מלא ואמרה לה לקחת כמה שורות שהיא צריכה ולהרגיש חופשייה לבטא את עצמה.

קיומו של שיתוף פעולה בין השתיים נחשף לראשונה כטיזר בחודש מאי 2020. בריאיון לתוכניתו של זיין לואו באפל מיוזיק, גרנדה אישרה שהיא עבדה עם דוג'ה קאט על שיר שהיא שומרת ומתכננת להוציא "כשיגיע הזמן המתאים". בספטמבר 2020, דוג'ה קאט רמזה גם היא על שיתוף הפעולה בחשבון הטוויטר שלה. ההכרזה הרשמית והסופית התרחשה ב-24 באוקטובר 2020, מספר ימים לפני צאת האלבום, כאשר גרנדה פרסמה ברשתות החברתיות את רשימת הרצועות המלאה של *Positions*, וחשפה כי "Motive" בהשתתפות דוג'ה קאט יופיע כרצועה השלישית באלבום.

## הרכב מוזיקלי וסגנון
השיר מסווג מוזיקלית כשיר דאנס-פופ, אלקטרו האוס ומיקרוהאוס, המשלב השפעות של דיסקו-פאנק קופצני. סגנונו שואב השראה מובהקת ממוזיקת הפופ וה-R&B של שנות ה-90 ותחילת שנות ה-2000. הפקת השיר מזכירה את עבודותיה של ג'נט ג'קסון מאותה תקופה (במיוחד מהאלבומים *[[Janet]]* ו-*[[The Velvet Rope]]*), ומאזכרת את המקצבים שאפיינו את המפיקים ג'ימי ג'אם וטרי לואיס.

בתוך רצף האלבום, "Motive" משמש כ"הפוגת דאנס-פופ", והוא אחד השירים הבודדים באלבום שמעלים את הקצב משמעותית ביחס לשירי ה-R&B האיטיים יותר שמקיפים אותו. מבחינה נרטיבית, השיר מהווה נקודת פתיחה של מערכת יחסים. לדבריה של גרנדה, השיר מייצג את השלב של ה"הידלקות", המשיכה המינית והתהיות הראשוניות לגבי כוונות הצד השני ("מה המניע שלך?"), שלב שמקדים כרונולוגית ורגשית שירים עמוקים ופגיעים יותר באלבום העוסקים בהתאהבות אמיתית, כמו "Off the Table" ו-"Safety Net".

מבחינה ווקאלית, גרנדה עושה שימוש בשירה אוורירית ועמוסת סלסולים המשולבת לתוך המקצב. השתתפותה של דוג'ה קאט מוסיפה גיוון למבנה השיר; הבית שלה נפתח באנחת "Yuh" אופיינית. ומציג שילוב של ראפ ושירה היושבים במדויק על קצב השיר. הראפ הצרוד של דוג'ה ממוקם לקראת סוף השיר, ומתפקד מבחינה מבנית יותר כקודה מאשר כבית רגיל, בטרם השיר מסתיים.

המסר העיקרי של "Motive" עוסק בבחינת הכוונות האמיתיות של בן זוג רומנטי פוטנציאלי. השיר מתאר סיטואציה שבה אישה מנסה לפענח האם מושא האהבה שלה מעוניין בה מסיבות כנות, או שמא מניעיו נסתרים.

השיר נתפס כהמנון של העצמה נשית, שבו הזמרות לוקחות בעלות על הכוח שלהן ודורשות שקיפות. מילותיה של גרנדה פותחות בחשדנות, אך גם מגלות מודעות עצמית ולקיחת אחריות על המשיכה לריגוש שבחוסר הוודאות. השיר שומר על אווירה מסתורית וחשדנית, המודגשת באמצעות טון שירה בינוני-נמוך המסתיים בחזרה עיקשת על השאלה "מה המניע שלך?". הבית של דוג'ה קאט ממשיך את הקו הישיר והביקורתי. היא משתמשת במטאפורות מעולם הספורט וההישגיות כדי לבקר ראייה חפצית של נשים, ושואלת את בן הזוג: "Did you want a trophy or you wanna sport me, baby?" ("האם רצית פרס או שאתה רוצה להשוויץ בי?"). בתגובה לניסיונות הסתרה, גרנדה מצהירה על חדות ההבחנה שלה, המעידה על סירובה להיות מולכת שולל.

## ביקורת
עם צאתו, השיר זכה לביקורות מעורבות עד חיוביות מצד מבקרי המוזיקה. מרבית המבקרים שיבחו את המקצב הקופצני של השיר והיותו הפוגה קצבית ומרעננת באלבום, בעוד שאחרים מתחו ביקורת על היצמדות לטרנדים חולפים ועל שיתוף פעולה שלטעמם לא מימש את מלוא הפוטנציאל שלו.

מבקרים רבים ראו בשיר את אחד הרגעים הבולטים והדינמיים באלבום, במיוחד בזכות מקצב הדאנס וההאוס שלו ששבר את רצף השירים האיטיים שהרכיבו את רוב האלבום. קייט סולומון מעיתון ה"דיילי טלגרף" כינתה את השיר כאחת מנקודות השיא של האלבום, וציינה כי הוא "להיט שנועד לרדיו, ואחת הרצועות הבודדות באלבום שמעלות את הקצב מתוך התכרבלות ישנונית שאחרי משגל". מבקרת ה"ניו יורק טיימס", לינדזי זולאדז, תיארה את השיר בתור "נקודת שיא חסרת משקל" הנהנית ממקצב האוס מוצלח. במגזין "בילבורד" שיבחו את שיתוף הפעולה, ציינו כי הפקת השיר דוחפת אותו קדימה, והעריכו כי עם הראפ של דוג'ה קאט, השיר יוכל להפוך ל"מרכיב בסיסי בטופ 40 בעתיד הקרוב". האנה מילריאה ממגזין "NME" קבעה כי הרצועה היא בגדר "פינוק מתוק", בעוד שב-"BuzzFeed" סיכמו את השילוב בין גרנדה, דוג'ה קאט, ו"מקצב פאנקי של דיסקו" במילים "האם אני צריכה להוסיף עוד משהו?". קווין קריין מ-"Anhedonic Headphones" ציין כי המקצבים בשיר שואבים השראה ברורה ומוצלחת מעבודותיהם של המפיקים ג'ימי ג'אם וטרי לואיס מתקופת פריחתה של ג'נט ג'קסון.

לצד השבחים, היו מבקרים שחשו כי השיר נופל לפשטנות או אינו מנצל היטב את השילוב בין שתי כוכבות הפופ. שאד ד'סוזה ממגזין "The FADER" הודה שזהו אכן הרגע הדינמי ביותר באלבום עם הפזמון החזק ביותר בו, אך ביקר את הבחירה המוזיקלית. לטענתו, "הקפיצה של גרנדה על מקצב המושפע מהאוס מרגישה זולה". הוא הוסיף שגרנדה תמיד התחמקה מטרנדים, ולכן "זה מרגיש לא אופייני עבור 'Motive' ללכת אחריהם בצורה כל כך בוטה". ברידג'ט אסלר מ-"The McGill Daily" הצטרפה להסתייגות וכתבה שהשיר "אינו עומד בפוטנציאל שלו". לטענתה, אף על פי ששתי האמניות הן יצרניות להיטים מוכחות, "שיתוף הפעולה חסר את הקלילות הנעורית של דוג'ה קאט, וכשל מלבנות את עצמו אל עבר נקודת שיא כלשהי". גם ג'פרי דייוויס מ-"Spectrum Culture" חווה דעה מעורבת, כשטען כי שיתופי הפעולה באלבום היו "די חסרי ברק", אך מנגד הודה שבכל זאת "Motive" מספק "העצמה נשית כיפית" המהווה את אחד מהרגעים החיוביים באלבום.

## ביצועים מסחריים
עם צאתו של האלבום, השיר נכנס לעשירייה הפותחת והגיע למקום התשיעי במצעד 100 השירים של מגזין "רולינג סטון" בארצות הברית. במצעד הסינגלים הבריטי הגיע השיר בשיאו למקום ה-16, ושהה במצעד במשך שלושה שבועות. 

נכון למרץ 2026 עומד מונה ההשמעות של השיר על מעל ל-600 מיליון האזנות בספוטיפיי. סרטון האודיו הרשמי של השיר הגיע למעלה מ-64 מיליון צפיות ביוטיוב.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי אריאנה גרנדה
קטגוריה:שירי דוג'ה קאט
קטגוריה:שירים באנגלית
קטגוריה:שירים שנכתבו על ידי אריאנה גרנדה
קטגוריה:שירים שנכתבו על ידי דוג'ה קאט
קטגוריה:שירים שנכתבו על ידי ויקטוריה מונה
קטגוריה:שירים שנכתבו על ידי טומי בראון
קטגוריה:שירים שנכתבו על ידי מורדה ביטס
קטגוריה:שירים שנכתבו על ידי ניג'ה צ'ארלס
קטגוריה:שירים שהופקו על ידי טומי בראון
קטגוריה:שירי דאנס-פופ
קטגוריה:שירי אלקטרו האוס
קטגוריה:שירים עם נושאים פמיניסטיים
קטגוריה:שירי פלטינה משולשת בברזיל
קטגוריה:שירי פלטינה באוסטרליה
קטגוריה:שירי פלטינה בארצות הברית
קטגוריה:שירי פלטינה בניו זילנד
קטגוריה:שירי זהב בממלכה המאוחדת